એમની સ્કૂલમાં રૂપલ નામની છોકરી ભણતી હતી. અગિયારમા ધોરણની વિદ્યાર્થીની. રબારી કોમની દીકરી. શરીરે તંદુરસ્ત અને વર્તનમાં બિન્દાસ્ત. એનો રુઆબ એવો કે છોકરીઓ તો ઠીક, છોકરાઓ પણ એનાથી ડરે. એકવાર એવું થયું કે રૂપલ રિસેસમાં માવો ખાતી હતી. ધારા નામની બીજી છોકરી એને જોઈ ગઈ. રૂપલને ખબર પડી કે ધારા જોઈ ગઈ છે અને કદાચ સાહેબને કહી દેશે. એણે ધારાને એવી ધમકાવી કે ધારા ત્રણ દિવસ સુધી સ્કૂલે ન આવી. કૃણાલભાઈએ તપાસ કરી તો બીજાઓ મારફત ખબર પડી કે ‘સાહેબ, રૂપલે ધમકી આપી છે એટલે ધારા સ્કૂલે નથી આવતી.’ બીજા વિદ્યાર્થીઓએ એ શરતે કહ્યું કે રૂપલને ખબર ના પડવી જોઈએ નહીંતર અમે સ્કૂલે નહીં આવીએ.